บัตรรูดปรื๊ด อัดแคมเปญ แข่งดุเดือด
ศึกบัตรเครดิตระอุเจ้าใหญ่ทุ่มงบสุดตัวอัดแคมเปญ ชิงส่วนแบ่งตลาดโค้งสุดท้ายปลายปี
5 ต.ค. 2558

ศึกบัตรเครดิตระอุเจ้าใหญ่ทุ่มงบสุดตัวอัดแคมเปญ ชิงส่วนแบ่งตลาดโค้งสุดท้ายปลายปี
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส หรือ กรุงศรี คอนซูมเมอร์ เปิดเผยว่า พร้อมอัดแคมเปญการตลาดบัตรเครดิตโค้งสุดท้ายของปี โดยทุ่มงบตลาดที่เหลือของทั้งเครือเกือบ 1,000 ล้านบาท หรือกว่า 30% ของงบการตลาดปีนี้ ในการกระตุ้นการใช้จ่ายผ่านบัตรทุกประเภทและขยายฐานลูกค้าใหม่ ผ่านทั้งแคมเปญหลักและเคมเปญย่อยที่เจาะลูกค้าเฉพาะกลุ่ม
ทั้งนี้ ยอดใช้จ่ายผ่านบัตร 9 เดือนแรกเติบโต 10-11% ต่ำกว่าเป้าหมายที่จะโต 15% แต่ถือว่าน่าพอใจเมื่อเทียบกับเศรษฐกิจในปีนี้ โดยหมวดที่ชะลอตัว คือ กลุ่มช็อปปิ้ง ห้างสรรพสินค้าและห้างค้าปลีก แต่น่าจะกลับมาในไตรมาส 4 แต่หมวดที่ยอดใช้จ่ายลดลงมาก คือ เติมน้ำมัน จากราคาที่ปรับลดลงแรง
สำหรับปัจจัยที่ขับเคลื่อนยอดใช้จ่ายให้เติบโต 2 หลัก คือ พฤติกรรมการชำระเงินที่เปลี่ยนจากเงินสดเป็นบัตรเครดิต เช่น การจ่ายค่าประกัน การซื้อกองทุน อีกทั้งคนในเมืองนิยมรับประทานอาหารนอกบ้าน ทำให้ยอดใช้จ่ายหมวดอาหารเติบโต รวมทั้งการซื้อสินค้าออนไลน์ที่เติบโตก้าวกระโดดถึง 30% 
ด้านหนี้ที่ไม่ก่อให้เกิดรายได้ (เอ็นพีแอล) ตลาดบัตรเครดิตเริ่มทรงตัวที่ 1.3% ของสินเชื่อรวมและมีโอกาสลดลงเมื่อถึงสิ้นปีนี้ หลังจากเอ็นพีแอลอยู่ในขาขึ้นมาตั้งแต่ปลายปีที่แล้วและเริ่มเห็นสัญญาณชะลอตัวในปลายไตรมาส 2 เพราะคนรุ่นใหม่ที่ใช้จ่ายผ่านบัตรไม่อยากติดเครดิตบูโรและเลือกผ่อนชำระ 
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย กล่าวว่า ธนาคารเตรียมออกแคมเปญใหญ่กระตุ้นยอดการใช้จ่ายผ่านบัตรเครดิตในไตรมาสสุดท้ายของปีใน 3 หมวด คือ หมวดช็อปปิ้ง รับประทานอาหาร และท่องเที่ยว รองรับฤดูกาลจับจ่ายใช้สอยช่วงไตรมาส 4 ที่มีอัตราเติบโตมากที่สุด
อย่างไรก็ดี ตั้งแต่ต้นปีถึงปัจจุบันรายได้ค่าธรรมเนียมจากผลิตภัณฑ์บัตรเครดิตและร้านค้ารับบัตรยังไม่เป็นไปตามเป้าหมาย โดยเป็นผลจากกำลังซื้อชะลอตัว ทำให้ยอดใช้จ่ายผ่านบัตรไม่เติบโต แต่แนวโน้มไตรมาสสุดท้ายเริ่มเห็นสัญญาณเศรษฐกิจฟื้นตัวจากมาตรการกระตุ้นของภาครัฐและปัญหาภัยแล้งทุเลาลง ช่วยให้กำลังซื้อปลายปีกลับมาเติบโตได้
อย่างไรก็ตาม ช่วง 7 เดือน สินเชื่อบัตรเครดิตหดตัว 5% จากพอร์ตสินเชื่อ 7 หมื่นล้านบาท ขณะที่ยอดใช้จ่ายผ่านบัตรเติบโต 14% หรือ 1.6 แสนล้านบาท แม้ว่าจะสูงกว่าตลาดแต่ยังต่ำกว่าเป้าหมายที่ตั้งไว้ว่าจะเติบโต 25-30%